เอกฉันท์! “แต้ว สุดาพร” ดวลหมัดชนะ “กำปั้นเอกวาดอร์” 5-0 เข้ารอบ 16 คนสุดท้าย
“แต้ว สุดาพร” เข้ารอบ 16 คนสุดท้าย หลังชนะกำปั้นจากเอกวาดอร์ “มาเรีย โฆเซ่ ปาลาซิออส เอสปิโนซ่า” ในมวยสากล รอบแรก ก่อนไปพบกับ “ซิมรานจิต คาอูร์” นักชกหญิงจากอินเดีย 30 ก.ค.นี้
27 ก.ค. 2564

ผู้สื่อข่าวรายงาน การแข่งขันกีฬาโอลิมปิกเกมส์ โตเกียว 2020 ที่สังเวียนโกกุกิคุง อารีน่า กรุงโตเกียว ประเทศญี่ปุ่น วันนี้ “แต้ว” สุดาพร สีสอนดี นักชกสาวไทยวัย 29 ปี รุ่นไลต์เวท 60 กก.หญิง ขึ้นเวทีโอลิมปิกสมัยแรก ดวลหมัดกับ มาเรีย โฆเซ่ ปาลาซิออส เอสปิโนซ่า กำปั้นจากเอกวาดอร์ ในมวยสากล รอบแรก 32 คน
โดยการชกไฟต์นี้ในยกแรกทั้งคู่ต่างออกหมัดแลกใส่กันอย่างสูสี โดยเป็น “สุดาพร” ที่ต่อยได้เข้าเป้ากว่า จากนั้นยกสองกำปั้นสาวไทยดักจังหวะแยบหมัดซ้ายได้จะแจ้ง และยกสุดท้ายน้องแต้วคุมเกมไว้ได้หมด ครบยกเป็นฝ่าย สุดาพร ชนะคะแนนแบบเอกฉันท์ 5-0 ผ่านเข้าสู่รอบต่อไปสำเร็จ
สำหรับในรอบ 16 คนสุดท้าย “แต้ว” สุดาพร สีสอนดี จะเข้าไปพบกับ ซิมรานจิต คาอูร์ นักชกหญิงจากอินเดีย แข่งขันในวันที่ 30 กรกฎาคมนี้